آیا صوفیہ (طرابزون)

آیا صوفیا (یونانی: Ἁγία Σοφία، بمعنی "مقدس حکمت") ایک سابقہ یونانی آرتھوڈوکس گرجا ہے جسے 1584ء میں مسجد میں تبدیل کیا گیا۔ یہ ترکی کے شمال مشرقی حصے میں واقع شہر طرابزون میں موجود ہے۔ 1964ء میں اس عمارت کو میوزیم میں تبدیل کیا گیا اور 2013ء میں دوبارہ مسجد کے طور پر استعمال شروع ہوا۔ اس عمارت کی تاریخ 13ویں صدی تک جاتی ہے، جب طرابزون بازنطینی سلطنتِ طرابزون کا دار الحکومت تھا۔ یہ سمندر کے قریب اور شہر کی قرون وسطیٰ کی فصیل سے دو میل مغرب میں واقع ہے۔ یہ علاقے میں موجود چند درجن بازنطینی مقامات میں سے ایک ہے اور اسے بازنطینی فنِ تعمیر کی بہترین مثالوں میں سے ایک قرار دیا گیا ہے۔ تاریخ آیا صوفیا، جو طرابزون میں بحیرۂ اسود کے ساحل پر واقع ہے، کی تعمیر سلطنتِ طرابزون کے بادشاہ مینوئیل اول کے دور (1238–1263) میں ہوئی۔ گرجا کی دیواروں پر کندہ سب سے پرانی تحریروں میں سن 1291 اور 1293 درج ہیں۔ جب محمد فاتح نے 1461 میں شہر فتح کیا تو ممکن ہے کہ گرجا کو مسجد میں بدل دیا گیا ہو اور اس کی دیواروں پر موجود تصویریں چونے سے ڈھانپ دی گئی ہوں۔ تاہم بعض محققین کا خیال ہے کہ اسے 1584 تک مسجد میں نہیں بدلا گیا، کیونکہ یہ شہر کی فصیل سے کئی کلومیٹر باہر واقع تھی اور عثمانیوں نے فوری طور پر اسے مسجد میں تبدیل کرنے سے گریز کیا۔ . گرجا کے ساتھ واقع خانقاہ کا استعمال راہب کرتے رہے اور 1701 تک یہاں راہب مقیم تھے، جیسا کہ سیاح تورنفورٹ نے اپنی تحریروں میں ذکر کیا۔ غالب امکان ہے کہ راہب آہستہ آہستہ اس عمارت کو چھوڑ گئے، کیونکہ یہ انھیں حملوں اور ہراسانی سے محفوظ نہ رکھ سکی اور ترکوں نے اسے بغیر راہبوں کو نکالے اپنے استعمال میں لے لیا۔ تصویری مجموعہ حوالہ جات